Der holder ikke mange biler onsdag formiddag foran den lokale købmand i Østervrå. Alligevel er det tydeligt, at snakken i byen går. For selvom den 36-årige, der før var sigtet for medvirken til manddrab, er frikendt, så er han og hans skyldsspørgsmål byens helt store samtaleemne. Det fortæller dem, som TV2 Nord har talt med. Ingen af dem, vi har mødt onsdag, har dog lyst til at stå frem, men de er ikke i tvivl om, hvad de mener. -	Vi har i dag talt med flere i Østervrå. Min oplevelse er, at folk er meget splittede. Der er flere, der siger, at de synes, det er synd for den 36-årige, at han resten af sit liv skal leve med at have været koblet til den her forfærdelige sag. Men der er også andre, der siger, at det er sådan det er, og  de udviser en skepsis overfor den 36-årige, siger TV2 Nords reporter Katja Schlaikier. Den 36-årige har modtaget dødstrusler De mange holdninger og mistanken om medvirken til drab påvirker den 36-årige meget, og det har stor betydning i hans hverdag. Det fortæller både hans advokat Jakob Dalsgaard-Hansen og flere af den 36-åriges familie-medlemmer. -	Det er jo et enormt pres for ham at være sigtet. Han har heller ikke kunne passe sit arbejde. Hvad skal han finde på, uden at han risikere at møde alle de her ubehageligheder i samfundet. Det har været noget vanskeligt for ham, siger forsvarsadvokaten. Den 36-årige har, siden han blev anholdt den 9. februar, også modtaget flere dødstrusler. Langt de fleste på de sociale medier. Herudover er hans identitet også er blevet afsløret, selvom det ikke er lovligt. Ifølge Nordjyllands Politi drejer det sig lige nu om 23 anmeldelser. Fire trusselssager og så 19 sager, der handler om overtrædelse af navneforbud. -	Vi er i gang med at kigge på de anmeldelser. Vi forsøger at finde ud af, hvem der står bag truslerne, og så om de skal sigtes, siger Frank Olsen, der er vicepolitiinspektør ved Nordjyllands Politi. For lang sigtelse har gjort det værre Den 36-åriges forsvarer mener, at de mange holdninger og trusler kun er blevet værre, fordi politiet har opretholdt sigtelsen imod hans klient alt for længe. Han mener, at når hele to retsinstanser ikke giver politiet medhold, så burde de ikke være to måneder om at finde ud af, at sigtelsen ikke kan opretholdes. Det er Frank Olsen fra Nordjyllands Politi dog ikke enig i. -	Jeg mener ikke, vi har haft ham sigtet for længe. Vi har arbejdet intenst med den her efterforskning, og vi har sluttet sigtelsen ligeså hurtigt, som det kunne lade sig gøre, siger han og fortsætter: -	Man skal huske, hvad det her handlede om. En ung pige var forsvundet efter en bytur, og der var en stærk relation mellem de her to mænd. Det er og har været en meget omfattende efterforskning, og det har taget lang tid at kortlægge deres færden i detaljer. Derfor er det først nu, at vi ved, at den 36-årige fra Østervrå ikke er indblandet. - Sigtelsen placerer ham blandt fakler og høtyve Den forklaring, mener forsvarsadvokat Jakob Dalsgaard-Hansen dog ikke er god nok. Derfor vil han og den 36-årige gå efter at få erstatning. -	Men hensynet til efterforskningen skal vel også veje tungt? Det skal det da bestemt. Vi har jo heller ikke på noget tidspunkt ikke medvirket til efterforskningen. Det man glemmer, er jo, at de rettigheder, man får som sigtet i den her sammenhæng, ender jo med at blive sådan et kæmpe åg over skulderen, fordi det er det, der placerer ham midt på torvet med alle de her fakler og høtyve, der er, siger han. Professor om sigtelser Herunder kan du se et interview med Birgit Feldtmann, der er juraprofessor på juridisk institut på Aalborg Universitet:

Referat:
Tirsdag frafaldt sigtelsen mod den 36-årige mand fra Østervrå, der ellers var sigtet for medvirken til drabet på Mia Skadhauge Stevn.